สังคมข่าวหุ้น
ดัชนีตลาดหุ้นไทยวานนี้ (15 มี.ค.) ปิดที่ระดับ 1,644.36  จุด ลดลง -15.79 จุด (-0.95%) มูลค่าการซื้อขาย 82,506.52 ล้านบาท
ดัชนีตลาดหุ้นไทยวานนี้ (15 มี.ค.) ปิดที่ระดับ 1,644.36  จุด ลดลง -15.79 จุด (-0.95%) มูลค่าการซื้อขาย 82,506.52 ล้านบาท
16 มี.ค. 2565

ดัชนีตลาดหุ้นไทยวานนี้ (15 มี.ค.) ปิดที่ระดับ 1,644.36  จุด ลดลง -15.79 จุด (-0.95%) มูลค่าการซื้อขาย 82,506.52 ล้านบาท
“ณรงค์เดช จันทรไพศาล” ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า มองว่า ตลาดยังให้ความสนใจการประชุมธนาคารกลางสหรัฐ (เฟด) คาดว่าจะปรับขึ้นอัตราดอกเบี้ย แต่ยังต้องติดตามท่าทีการปรับขึ้นอัตราดอกเบี้ยในรอบถัดไป รวมถึงการปรับลดขนาดงบดุล (Quantitative Tightening : QT) โดยตลาดจะดูท่าทีของนายเจอโรม พาวเวลล์ ประธานเฟดจะส่งสัญญาณอย่างไรบ้าง ดังนั้นในช่วงนี้คาดว่าดัชนีจะแกว่งตัวแคบ ๆ
“มงคล เพียรพิทักษ์กิจ” มือหนึ่ง บริษัท ที ลีสซิ่ง จำกัด เครือ บมจ.เอ็ม บี เค (MBK) ปลื้มผลกำไร ที ลีสซิ่ง ปี 2564 โตสูงถึง 67% เพื่อไม่ให้หลุดเทรนด์สินเชื่อเช่าซื้อ ขอชิงเค้กต่อ ปีนี้ปักธงสินเชื่อมอเตอร์ไซค์วงเงิน 4,600 ล้านบาท เติบโต 25% พร้อมมุ่งขยายตลาดไปภาคอีสาน แถมให้บริการครอบคลุมทั่วประเทศ ด้วยการเร่งพัฒนาดิจิทัลแพลตฟอร์มเพื่อสนับสนุนการขายของดีลเลอร์ ร้านค้า พันธมิตรทางธุรกิจ ร่วมกับการทำแคมเปญอย่างต่อเนื่อง ตามกลยุทธ์ดูแลพันธมิตรทางธุรกิจเสมือนเพื่อนคู่คิดมิตรที่รู้ใจ
“ศุภโชค ปัญจทรัพย์” แห่งอาณาจักร บมจ.แอสเซท ไฟว์ กรุ๊ป หรือ A5 พร้อมออกมายืนยันกับนักลงทุน กรณีที่ผู้ถือหุ้นใหญ่รายหนึ่งของบริษัทได้ทำรายการขายหุ้นในตลาดหลักทรัพย์ฯ ช่วงที่ผ่านมาหลังจากที่หุ้น A5 เริ่มทำการซื้อขายหลักทรัพย์ในตลาดหลักทรัพย์ เอ็ม เอ ไอ วันแรก งานนี้ขอย้ำให้เหล่าสาวก A5 ได้สบายใจว่า ไม่ได้ส่งผลกระทบต่อการดำเนินงานของบริษัทแม้แต่น้อย พร้อมมุ่งมั่นบริหารงานเพื่อนำ A5 ก้าวเป็นผู้นำในตลาดอสังหาริมทรัพย์นิชมาร์เก็ตและสร้างการเติบโตอย่างมั่นคง แย้มปีนี้ได้วางแผนพัฒนาโครงการใหม่อย่างต่อเนื่อง ด้วยการเปิดตัวบ้านจัดสรร 3 โครงการในพื้นที่กรุงเทพฯ และอุดรธานี รวมมูลค่าโครงการกว่า 3,200 ล้านบาท และปี 2566 จะรับรู้ส่วนแบ่งกำไรจากโครงการต้นสน วัน เรสซิเดนซ์ คอนโดมิเนียมระดับซูเปอร์ลักชัวรี่ ในย่านเพลินจิต/หลังสวน ด้วยนะ
“พิทักษ์ รัชกิจประการ” ประธานเจ้าหน้าที่บริหารและกรรมการผู้จัดการใหญ่ บมจ.พีทีจี เอ็นเนอยี หรือ PTG ร่วมนำเสนอข้อมูลผลการดำเนินงานประจำปี 2564 ในงานบริษัทจดทะเบียนพบนักลงทุน (Opportunity Day) ผ่านช่องทางออนไลน์ งานนี้บริษัทมีรายได้จากการขายและการให้บริการรวม 133,759 ล้านบาท เพิ่มขึ้น 2,934 ล้านบาท หรือคิดเป็น 28.1% เมื่อเทียบกับปีก่อน พร้อมตั้งเป้าปีนี้ EBITDA โต 15-20%
“ชวินดา หาญรัตนกูล” กรรมการผู้จัดการ บลจ.กรุงไทย หรือ KTAM ปีนี้ไม่ธรรมดาจริง ๆ เจ้าค่ะ เปิดศักราช 2565 ก็คว้า 5 รางวัลรวดจากสถาบันต่างประเทศ ได้แก่ Fund Selector Asia Awards 2022 และ International Finance Publication เป็นการการันตีความสำเร็จอย่างแท้จริง พร้อมเห็นโอกาสในการเติบโตด้านเทคโนโลยีอย่างต่อเนื่อง ดังนั้นในอนาคตนักลงทุนจะสามารถทำธุรกรรมต่าง ๆ ได้อย่างรวดเร็วผ่านช่องทางออนไลน์ นอกจากนี้ยังใช้เทคโนโลยีความปลอดภัยต่าง ๆ ภายในโครงสร้างพื้นฐานด้านไอทีเพื่อให้แน่ใจว่าข้อมูลของลูกค้าทั้งหมดจะถูกเก็บไว้อย่างปลอดภัยโดยไม่ต้องกังวล รวมถึงการพัฒนาอย่างต่อเนื่องในด้านต่าง ๆ เพื่อให้สามารถตอบสนองต่อความต้องการของนักลงทุนที่ทันสมัยขึ้น รวมถึงปรับปรุงกระบวนการลงทุนกับสินทรัพย์ทุกประเภท นักลงทุนฟังแบบนี้แล้ว อย่าลืมช้อปกองทุนเด็ดแบรนด์ KTAM กันน้า